Waar's Malan Koster ("Binnelanders") heen? | Sarie
Malan Koster (Paul du Toit), die afgelope 4 jaar in Binnelanders op M-Net en kykNET, het verdwyn onder 'n wolk van geheimsinnigheid. Marguerite van Wyk het met hom gesels oor nuwe planne in sy lewe en wat hy in dié sepie geleer het.
Wat gaan jy nou doen?
Ek en my goeie vriend, die akteur Terrence Bridget, het 'n filmmaatskappy, Fanagalo Films, en daar is 'n hele paar dokumentêre projekte vir TV waaraan ons werk.
Was dit lekker om die karakter Malan in Binnelanders te speel?
Definitief. Hy was fun. Dis altyd lekker om 'n karakter te speel wat bietjie stout en nie net 'n engel is nie. Hy is een van daai karakters waarvan jy hou. Almal sien hul eie kind wat hulle irriteer of kwaad maak in hom raak, maar tog bly hulle lief vir hom. Hy is nie 'n swart of wit mens nie, maar altyd bietjie grys.
Wat was die grootste uitdaging om dié rol te speel?
Om geloofwaardigheid binne die sepie-genre te behou. Mense besef nie die hoeveelheid goed wat mens elke dag moet doen nie. As jy 'n swak dag het, moet jy net aangaan en besef dís wat uitgesaai gaan word. Die hoeveelheid fokus en konsentrasie wat nodig is om goeie spel te gee is ongelooflik. In die teater repeteer jy minstens 'n maand lank aan 'n produksie. Jy kan verskillende idees uitprobeer, maar het nie daai tyd in sepies nie. Om die woorde elke dag te leer is die maklike deel. Dis die eerste keer in my lewe dat ek in 'n sepie gespeel het en dit was 'n ongelooflike leerproses.
Gaan jy die Binnelander-stel nie baie mis nie?
Ja, maar ek het baie goeie vriende daar. Ek het bietjie van 'n breek nodig. Daai lang dae se gewerk en werkery oor naweke is nou verby. Ek het twee jong seuns, Josua (2) en Oliver (5 maande), en ek was besig om op 'n baie belangrike tyd in hul lewe uit te mis. Ek sien ook weer uit om ordentlik met my vrou, Clair, te connect. Dit was vir haar moeilik dat ons mekaar so min gesien het. Miskien vroeg in die oggend en dan weer saans agtuur. Ons was soos twee skepe wat bymekaar verbygeseil het in die nag. Sy is 'n opgeleide regsgeleerde en werk nou by 'n versekeringsmaatskappy. Sy is die linkerbrein, ek is die regterbrein. Ek geniet dit om nou bietjie tyd vir myself te hê.